Nicolas de Toulon, chantre d’Ostun, chancelier du duchié de Bourgoigne, faisons savoir à tous que combien par le temps passey, par le temps que nous avons gouverné la chancellerie de Bourgoigne, nous ou notre lieutenant à Semur aiens tenuz les jours de ladite chancellerie en la ville de Semur en plusieurs lieux et fors les destrois du dongeon dudit lieu, de laquelle chose se tiennent agrevez les maïeur, escheviz et commune de Semur, disant que an autre lieu que oudit dongeon ou destroit d’icelli ne povons séoir ou cognoistre d’aucunes causes, deffinir ou terminer icelles. Laquelle chouse ay esté faite en leur grant préjudice et de leurs libertez et previleges si comme il dient. Nous pour les causes dessus dites et qui avons sis, et notre dy lieutenant et cognues de pluseurs causes et terminées icelles en ladite ville de Semur et fors desdiz dongeon et destroit, ne voulons ne entendons faire ou avoir fait aucun préjudice es diz de Semur ne à leurs libertez et privileges, ne pour le temps avenir, ne voulons estre fait par nous ou noz lieutenans en notre dit siege de Semur, et voulons que leurs diz previleges, franchises et immunitez leur soient saulz quant es choses dessus dites. Donné en noz jours de Semur, qui furent tenuz par nous en l’ostel du grand Regnaut oudit lieu de Semur, le jeudi après la feste de la Magdelenne, l’an de grâce mil CCC quatre vingt et cinq. G. BENOITE.